Willighe vnszes ghannzen vormoghens irbedinghe myt allen bohorliken groten vnde willighen densten juwen gnaden alleweghe kompt stedes vor vns an. Eddele vnde wolghebarene ghestrenghe here, szodanne juwe g. zodane ghudere jnnen vorghanghenen wintere jnnen last ghebleuenen schepe jn den schwedeschen scheren, van Dantzich ghelopen myt etliken blyge, Ghade allemechtich vnde deme hilghen herenn sunte Olaue tokamende, myldichlick losz ghegheuen heft, des juwe gnade alszo vnsze sunderghe togheneghede ghunstighe here jnt hogheste zal bodancket zyn, welkes blyes haluen jrer g. voghet van Raszborch an vnsze borghermeystere ock ghescreuen heft, dat de vormundere sunte Olaues haluen dar hen schicken szolden zodane blygh visschen to latende vnd to berghende, deme denne ghenanten vormundere gherne zo volghaftich ghewesen zyn; szo daes ere gheschicheden dort ghekomen zyn, hebben ze bovunden dat zodane blygh alrede ghevysschet vnde gheberghen wasz, konen mers nycht vorheysschen iffte derfaren vth wes here idt gheschen edder wor zadane blygh ghebleuen is, to groten schaden des armen Ghades huszes. Js derhaluen vnsze fruntlike flitighe bede juwe g. alszo eyn sunderich ghunner Ghades denstes by deme voghede van Rasborch eyn ghutlick vorvogher zyn moghe, dat zodane gheberghene blygh dorch juwe g. Ghade tor eren loszghegheuen dorch ghenanten voghet moghe vth ghefraghet vnde der suluesten vormundere gheschicheden ghehantrecket werden. Eyn redelick moghelick bergheghelt zyn ze ouerbodich nijcht to weggherende, zo dat van en boghert wer, nicht twiuelende juwer g. wmme vormerighe vnde erynghe willen Ghades denstes zick hir ynne ghutlick toghende wert, dat lon van Ghade allemechtich vnde deme hilghen heren sunte Olaue wedder entfanghende, dat wy ock gherne myt densten to vorschulden synt willich jeghen juwen g. vnde de eren jn ghelikenn iffte groteren, de wy Ghade allemechtich to langhen tiden ghesunt vnde zelich bovelen. Gheuen to Reuel amme daghe Ypolitj anno xiiij. Borghermeystere vnde radmanne der stadt Reuel.